…………………….

……………………. 2021 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА**  |

**Д О К Л А Д**

**от д-р Лозана Василева – заместник-министър на земеделието, храните и горите**

**Относно:** Проект на Наредба за изменение и допълнение на Наредба № 2 от 2020 г. за прилагане на мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г.

**УВАЖАЕМА ГОСПОЖО ТАНЕВА,**

На основание чл. 9а, т. 2 от Закона за подпомагане на земеделските производители внасям за одобрение проект на Наредба за изменение и допълнение на Наредба № 2 от 2020 г. за прилагане на мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г. (НИД на Наредба № 2 от 2020 г.).

**Причини, които налагат приемането на акта**

Мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“ съгласно чл. 39б на Регламент (ЕС) № 1305/2013 г. на Европейския парламент и на Съвета от 17 декември 2013 година относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20 декември 2013 г.) (Регламент (ЕС) № 1305/2013 г.) е част от мерките, включени в Програмата за развитие на селските райони за периода 2014 – 2020 г. (ПРСР 2014 – 2020 г.) на Република България. Програмата за развитие на селските райони се изготвя от държавите членки и се одобрява от Европейската комисия (ЕК) при съблюдаване на разпоредбите на Регламент (ЕС) № 1305/2013 г. Съгласно чл. 6 от Регламент (ЕС) № 1305/2013 г., ЕЗФРСР действа в държавите членки чрез програмите за развитие на селските райони.

С приетите промени в Регламент (ЕС) № 1305/2013 е заменен текстът на чл. 39б параграф 4 със следното: „Подпомагането е под формата на еднократно платима сума, която трябва да бъде изплатена до 31 декември 2021 г. въз основа на заявленията за подпомагане, одобрени от компетентния орган до 30 юни 2021 г.“. Изменението на регламента е съгласно приетия Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. (OB L 437, 28 декември 2020 г.) (Регламент (ЕС) 2020/2220).

Предвид горепосоченото и с оглед предоставена информация от страна на ДФ „Земеделие“ за наличен остатъчен бюджет по мярката, са изпратени на Европейската комисия за одобрение изменения в текстовете на ПРСР 2014 – 2020 г., които включват и промяна в текстове на мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“. Изпратените промени в ПРСР 2014-2020 г. са гласувани на проведеното чрез видеоконферентна връзка на 19.02.2021 г. шестнадесето заседание на Комитета за наблюдение на ПРСР 2014 – 2020 г.

Гласуваните от членовете на комитета промени са изпратени за одобрение от ЕК на единадесето изменение на програмата, което поражда и необходимостта от издаване на НИД на Наредба № 2 от 2020 г., като по този начин се постига съответствие между текстовете на мярка 21 „Извънредно временно подпомагане за земеделските стопани и МСП, които са особено засегнати от кризата, предизвикана от COVID-19“ в програмата и националния акт – Наредба № 2 от 2020 г. за прилагане на мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г. (обн., ДВ, бр. 70 от 2020 г.) (Наредба № 2 от 2020 г.).

Основните промени в текстовете на мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“ са по отношение на осигуряване на възможност за отваряне на нов прием по подмярка 21.1 през 2021 г., за което се посочват допустимите бенефициенти, условията за допустимост и подпомаганите дейности в Преходни и заключителни разпоредби на НИД на Наредба № 2 от 2020 г.

Предложените допълнения, произтичащи от приложимото национално законодателство, конкретно от Закона за подпомагане на земеделските производители (ЗПЗП) и Наредба № 105 от 22 август 2006 г. за условията и реда за създаване, поддържане, достъп и ползване на интегрираната система за администриране и контрол (Наредба № 105 от 2006 г.) са по отношение осигуряване на възможност за изпращане на уведомителните писма по чл. 23, ал. 2 от Наредба № 2 от 2020 г. чрез системата за електронни услуги, която съгласно чл. 30, ал. 1, т. 6 от ЗПЗП се създава и поддържа от Разплащателната агенция, а предвид разпоредбата на чл. 30, ал. 1, т. 4 от Наредба № 105 от 2006 г. системата за електронни услуги съдържа данни за издадени индивидуални административни актове. Другите предложения са по отношение на включване на текст в Преходни и заключителни разпоредби на НИД на Наредба № 2 от 2020 г., съгласно който за приема през 2021 г. кандидатите за финансово подпомагане подават заявление за подпомагане по образец, който се одобрява от изпълнителния директор на ДФЗ – РА и се публикува на интернет страниците на ДФЗ – РА и на Министерството на земеделието, храните и горите.

Предложените промени включват и изменение във връзка с необходимостта от прецизиране на текстове, по отношение на някои условия, посочени в чл. 8, ал. 1, т. 3 от Наредба № 2 от 2020 г. с цел да се синхронизира с разпоредбите на чл. 25, ал. 2 от ЗУСЕСИФ и съответно Закона за обществените поръчки.

За осигуряване на по-добра информираност на бенефициентите относно задълженията им, произтичащи от Регламент за изпълнение (ЕС) № 808/2014 на Комисията от 17 юли 2014 година за определяне на правила за прилагането на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (Регламент за изпълнение (ЕС) № 808/2014) в наредбата се създава разпоредба за публикуване на информация за подпомагането в професионалната им интернет страница. Съгласно Регламент за изпълнение (ЕС) № 808/2014, когато може да се установи връзка между целта на професионалната интернет страницата и предоставеното подпомагане, ползвателят на помощта следва да публикува кратко описание, което включва целите на подпомагането, постигнатите резултати и се подчертава финансовото подпомагане от Европейския съюз.

С предлаганите изменения и допълнения с проекта на НИД на Наредба № 2 от 2020 г. се цели и да се прецизират някои текстове.

След изготвяне на НИД за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. от Държавен фонд „Земеделие“ – Разплащателна агенция е постъпило писмо с искане за изменения в Наредбата, които да уредят ясно стартирането на процедура от ДФЗ-РА по прекратяване на ангажименти и съответно прилагане на разпоредбите на чл. 15, при констатирано неспазване на изискванията, предвидени в чл. 33, ал. 1, т. 3 от Наредба № 4 от 2015 г., от страна на кандидатите по мярката. В писмото се посочва, че с оглед издаваните административни актове, това е необходимо да бъде изрично записано, а не да се извлича по тълкувателен път. В тази връзка с Преходните и заключителни разпоредби на НИД на представеният проект на наредба се прави допълнение в чл. 15, ал. 3, т. 3 на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 – 2020 г., както и ефективно управление на финансови средства по мярката. Част от промените целят да се осигури съответствие на текстове, включени в предложенията за единадесето изменение на ПРСР 2014 – 2020 г. и приложимото европейско и национално законодателство. С основните промени се цели да бъде нормативно определена възможността за отваряне на нов прием по подмярка 21.1 през 2021 г., както и посочени допустимите кандидати и дейности в тази връзка.

Постигането на тези цели са резултатите, към които е насочен настоящият проект на НИД на Наредба № 2 от 2020 г. Без приемането на тази уредба, ще е налице несъответствие между текстовете в ПРСР 2014 – 2020 г. и националното законодателство и неяснота в текстовете на отделни разпоредби. При неприемането на НИД на Наредба № 2 от 2020 г. са възможни единствено негативни въздействия, били те социални или икономически. С влизането в сила на НИД на Наредба № 2 от 2020 г. ще се постигне реализиране в пълнота на европейската политика за подпомагане на земеделските стопани и ще се даде яснота и прозрачност на потенциалните кандидати и заинтересовани страни по отношение на възможността за отваряне на нов прием по подмярка 21.1 през 2021 г. Това са положителните социални и икономически въздействия от приемането на предложения проект на акт.

**Финансови и други средства, необходими за прилагането на новата уредба**

Проектът на НИД на Наредба № 2 от 2020 г. не предвижда разходването на допълнителни средства от бюджета на Министерството на земеделието, храните и горите и на Държавен фонд „Земеделие“, както и допълнителна финансова тежест за кандидатите и бенефициентите на подпомагане.

**Очаквани резултати от прилагането на акта**

С проекта на НИД на Наредба № 2 от 2020 г. се очаква да се постигнат целите от издаването на акта и да се осигури пълно прилагане на ПРСР 2014 – 2020 г. и приложимите регламенти. С проекта на наредба ще бъде осигурена публичност и информираност на земеделските стопани за възможността за отваряне на нов прием по подмярка 21.1 през 2021 г. По такъв начин ще се съобрази националното и европейското законодателство в областта на селското стопанство.

**Анализ за съответствие с правото на Европейския съюз**

Проектът на наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите становища и предложения от проведената обществена консултация, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 2 от 2020 г. за прилагане на мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложениe:**  | 1. Проект на Наредба за изменение и допълнение на Наредба № 2 от 2020 г. за прилагане на мярка 21 „Извънредно временно подпомагане за земеделските стопани и малки и средни предприятия, които са особено засегнати от кризата, предизвикана от COVID-19“ от Програмата за развитие на селските райони за периода 2014 – 2020 г.;
2. Справка за отразяване на постъпилите становища;
3. Справка за отразяване на постъпилите предложения от обществена консултация;
4. Постъпили становища.
 |

С уважение,

**Д-Р ЛОЗАНА ВАСИЛЕВА**

*Заместник-министър на земеделието, храните и горите*